b'\n_START_ARTICLE_\nFlamberg\n_START_PARAGRAPH_\nFlamberg (nem\xc5\xa1ko Flammenschwert, dobesedno\xc2\xa0\xc2\xbbognjeni me\xc4\x8d\xc2\xab) je dvoro\xc4\x8dni me\xc4\x8d z dolgim in valovitim (plamenastim) rezilom. Pojavil se je v 15. stoletju in je prvotno ozna\xc4\x8deval vse me\xc4\x8de z valovitim rezilom. Popularni so bili v nem\xc5\xa1kih de\xc5\xbeelah, predvsem pri najemni\xc5\xa1kih vojakih, imenovanih Landsknehti. Landsknehti, ki so tvorili prve bojne vrste in so bili pomembni za preboj sovra\xc5\xbenih obrambnih linij, so se imenovali Doppels\xc3\xb6ldnerji (dobesedno\xc2\xa0\xc2\xbbdvojni pla\xc4\x8danci\xc2\xab), ki so dobivali dvojno pla\xc4\x8dilo zaradi izpostavljanja ve\xc4\x8dji nevarnosti v boju. Doppels\xc3\xb6ldnerji, oboro\xc5\xbeeni s slavnimi Zweih\xc3\xa4nderji, dvoro\xc4\x8dnimi me\xc4\x8di, med katere lahko pri\xc5\xa1tevamo tudi flamberg, so lahko razdrli sprednje vrste, oboro\xc5\xbeene s kopji, in povzro\xc4\x8dili zmedo v sovra\xc5\xbeni vojski._NEWLINE_Pri me\xc4\x8devanju je imela valovita oblika deloma psiholo\xc5\xa1ki u\xc4\x8dinek na nasprotnika, deloma pa je pri dvoboju ote\xc5\xbeevala me\xc4\x8devanje nasprotniku zaradi zatikanja rezila v vdolbine in povzro\xc4\x8danja neprijetnih tresljajev oz. vibracij. Valovito rezilo naj bi v ve\xc4\x8dji meri povzro\xc4\x8dalo smrtonosne rane, kar je sicer pogosta zmota._NEWLINE_Pozneje, proti koncu 16. stoletja, je izraz ozna\xc4\x8deval rapirje s preprostej\xc5\xa1im kri\xc5\xbenim \xc5\xa1\xc4\x8ditnikom, ki so imeli o\xc5\xbeje in la\xc5\xbeje rezilo. Taki rapirji so bili vmesna stopnja v razvoju lahkih enoro\xc4\x8dnih me\xc4\x8dev._NEWLINE_V prostozidarstvu flamberg oz. me\xc4\x8d z valovitim rezilom predstavlja ognjeni me\xc4\x8d v Genezi, katerega je Bog postavil na vhod v edenski vrt, da bi varoval drevo \xc5\xbeivljenja.'